JANGAN BIAR BUNUH DIRI "MEMBUNUH" KITA Ramai sekali yang "pergi" kerana keganasan virus COVID-19. Berita kematian seakan-akan semakin biasa didengari saban hari dan tidak lagi janggal. Yang muda juga pergi begitu sahaja, kerana kuatnya virus yang buat masa ini belum ada penawarnya untuk kita. Jika dilihat, angka jangkitan disebabkan COVID-19 relatifnya tinggi di Malaysia. Mencecah angka 20,000 pastinyalah mimpi ngeri bagi kebanyakan kita. Angka kematian juga meningkat sungguhpun begitu banyak usaha yang dilakukan oleh petugas barisan hadapan yang bersengkang mata dan tidak lokek tenaga berkhidmat untuk kita dan negara. Dalam masa yang sama, dengan jumlah statistik yang kekal tinggi ini, ramai ibu bapa yang risau membenarkan anak kembali ke sekolah pada September nanti. Itu baharu tekanan dari aspek sosial dan pembelajaran anak-anak. Belum lagi yang tertekan kewangan dan mental yang akhirnya membunuh diri. Berdasarkan statistik Polis Diraja Malaysia (DPRM), angka bunuh diri dalam dalam tempoh pandemik ini dicatatkan mencecah 1700 kes berbanding 631 kes pada 2020 dan 609 kes pada 2019. Di seluruh dunia, WHO melaporkan lebih 700,000 orang meninggal dunia kerana membunuh diri. Ini bermakna, setiap 40 saat, ada seorang yang membunuh diri. Paling ditakuti, bunuh diri tidak terhad kepada kelompok tertentu dalam masyarakat, ia boleh berlaku kepada semua orang, tanpa mengira umur dan latar belakang. Kajian mendapati, mereka yang membunuh diri sering kali mempunyai cubaan bunuh diri lebih daripada 20 kali sebelumnya. Apakah maknanya ini kepada kita? Ini bermaksud, bunuh diri bukanlah perbuatan yang tiba tiba muncul di benak seseorang, dan dilakukan tanpa sebarang "amaran". Ada perubahan sikap, perubahan cara bercakap, perubahan kegiatan sosial dan perubahan mentaliti yang seharusnya berupaya dikesan oleh ahli keluarga atau rakan-rakan. Ini sekaligus memberitahu kita bahawa bunuh diri boleh dibendung. Untuk membendungnya, setiap individu perlu memainkan peranan untuk memastikan dapat mengenal pasti mereka yang mungkin mempunyai kecenderungan bunuh diri. Di peringkat keluarga, ibu bapa misalnya harus mempunyai serba sedikit pengetahuan mengenal pasti anak-anak yang tertekan dan memberi masa bercakap dengan mereka. Pakar psikologi menyatakan, antara signal seseorang itu mempunyai kecenderungan bunuh diri ialah mengancam untuk membunuh diri, menyatakan secara terbuka bahawa "tiada sesiapa yang akan merinduinya selepas dia meninggal nanti", mencari jalan dan kaedah
membunuh diri melalui internet, dan menyatakan selamat tinggl kepada keluarga dan rakan- rakan melalui tulisan atau mesej dalam talian. Signal-signal seperti ini tidak boleh sama sekali dipandang enteng jika berlaku dalam mana- mana keluarga. Kepekaan setiap ahli keluarga dan rakan-rakan terhadap perubahan sikap akan membolehkan perbincangan dibuat antara individu bermasalah dengan ahli keluarga lain yang cuba membantu. Berbincang secara terbuka tentang bunuh diri, dalam psikologi tidak salah, malah membantu seseorang melepaskan beban yang ditanggungnya. Nasihat ketika perbincangan berlangsung akan dapat membantu individu berkenaan, dan nasihat yang mengesani mereka, akan dapat menyelamatkan satu nyawa. Kita tidak mahu, bunuh diri pula menjadi satu lagi bencana yang menakutkan selepas kita diancam COVID-19 dan varian- variannya yang mengganas. Oleh: dan Dr Siti Suriani Othman Raja Normi Binti Raja Mohamad Fakulti Kepimpinan dan Pengurusan Smk Sultan Salahuddin Abdul Aziz Universiti Sains Islam Malaysia Shah